《史彦明致乐堂》
宋代·牟巘

高堂有寿母，黄发映儿齿。天方畀修龄，康宁燕多祉。

怡然人子心，何物堪伦比。和气为愉色，皆自深爱始。

郁穆涵春风，融怡妙天理。此是谓至乐，乐则焉可已。

再拜为献言，忠养极娱侍。随时换轻煖，每侍进修瀡。

初非假外内，至乐皆在此。况能以志养，先意而承旨。

蚶鲊故自珍，欢不如菽水。有时平反归，儿喜亲亦喜。

吾以名吾堂，致乐义最美。试看纪孝行，昔曾今日史。

会有邦人士，升堂奉醇醴。俾尔登期颐，俾尔宜孙子。

作者简介：牟巘（一二二七～一三一一），字献甫，一字献之，学者称陵阳先生，井研（今属四川）人，徙居湖州（今属浙江）。以父荫入仕，曾为浙柬提刑。理宗朝，累官大理少卿，以忤贾似道去官。恭宗德祐二年（一二七六）元兵陷临安，即杜门不出，隐居凡三十六年，卒年八十五。有《陵阳集》二十四卷（其中诗六卷）。事见《宋元学案》卷八○，清光绪《井研县志》卷三一有传。牟巘诗，以影印文渊阁《四库全书》本为底本，校以清乾隆十二年周永年刻《陵阳先生集》（简称周本）、清抄本（藏北京图书馆）。底本诗集外之诗及新辑集外诗附于卷末。